ዶክተር ኣወል ኣሎ፦ እቲ ኣፈላላዮም ሱር ዝሰደደ እዩ። ከምዚ ዓይነት ዓሚቚ ኣፈላለይ፡ ውሕሉል ብዝኾነ መገዲ ኣብ እዋኑ ከፍታሕ እንተዘይክኢሉ፡ ሓደገኛ ናብ ዝኾነ ኣንፈት ከምርሕ ከምዝኽእል ፍሉጥ እዩ። እዚ ኲናት ከምዝመጽእ ብዙሓት ዝገመትዎ እዩ። ሃንደበታዊ ኣይኮነን። ምናልባሽ ኣብዚ እዋን ክኾን እዩ ኢሉ ዝተጸበየ ዘይክህሉ ይኽእል። ናይቲ ፌዴራል መንግስቲ ዕድመ-ስልጣን ምስ ኣብቀዐ፡ መረጻ ክሳብ ዝካየድ እቲ ኩነታት ናብዚ ከምዘመርሕ ግን ግልጺ እዩ ነይሩ። ምኽንያቱ ህወሓት ንውሳነ ፌዴራል መንግስቲ ብምጽራር፡ መረጻ ኣካይዱ እዩ። ንፌዴራል መንግስቲ ድማ፡ ኣይፈልጠካን ኢልዎ ። ስለዚ እቲ ርክቦም እናኸረረ እዩ መጺኡ። ህወሓት፡ ኣብ ልዕሊ እቲ ፌዴራል መንግስቲ ፡ ስልጣኑ ኣብ ዘብቀዐሉ እዋን። ጸቕጢ ክፍጠር ዝኽእል ኣብዚ እዋን እዩ ኢሉ እዩ ዝኣምን። ክልቲኦም ንዘተ ቅሩባት ከምዘይኮኑ ዘመላኽቱ ነገራት ነይሮም። ኣብ መወዳእታ ድማ፡ ናብ ድሕሪት ናይ ምምላስ ድሌት ስለዘየለ፡ እቲ ኩነት ናብዚ ኣዝዩ ዘፍርሕ ብቐሊሉ ክዝሕል ዘይኽእል ኲናት ከምዘምርሑ ግልጺ ነይሩ። ቢቢሲ፡- እቲ ኲናት ከምዚ ብቐሊሉ ክዝሕል ዝኽእል እንተዘይኮይኑ እንታይ ከስዕብ ይኸውን?
